Birthe Skaarup (DF), 2003-11-19:
Ingen kan vel være uenig i, at man under alle omstændigheder skal forebygge uønskede graviditeter, ligesom kvinderne, som søger abort, skal have en god rådgivning.
Andre har været inde på, at siden kvinderne i 1973 fik adgang til svangerskabsafbrydelse inden udgangen af 12. svangerskabsuge, har aborttallene gennem denne årrække været faldende.
De var dengang på 27.900.
Det er vel også på baggrund af de høje aborttal, at det blev besluttet i 1999 at gøre denne særlige indsats, som handlingsplanen giver udtryk for.
Jeg synes, der var mange gode intentioner om, at man skulle styrke forskellige områder: unge mennesker, der ikke ønskede graviditet, og par, der overvejede abort, at forbedre de professionelle rådgiveres kompetence og i det hele taget styrke det arbejde, der foregik rundtomkring i amter og kommuner, og selvfølgelig også forskning i forbindelse med forskellige projekter.
Helt fint
alt sammen
Det viser jo så, hvis man skal gøre det op, at så har aborthandlingsplanen udført den mission, når tallet nu er faldet drastisk til omkring 14.700.
Men skal der alligevel ikke strammes op?
Hvor meget har fortrydelsespillen haft indvirkning på disse tal?
Det er svært at gøre op.
Jeg er også en af dem, der synes, at den rådgivning, der gives de unge mennesker om fortrydelsespillen, ikke er nok.
Kvinderne kan også få tilbudt et kirurgisk eller medicinsk indgreb.
Hvor stor indvirkning har det haft med hensyn til tallene?
Som hr. Jann Sjursen tidligere var inde på, blev forespørgslen jo nok til på baggrund af rygterne om, at når den nuværende handlingsplan udløber den 31. december i år, skulle den måske ikke efterfølges af en ny.
Men det gjorde den heldigvis, for der er stadig væk problemer. Vi ved godt, at der er afsat de her 14 mio. kr. frem til
år 2007, men man bør efter Dansk Folkepartis opfattelse stadig arbejde på at få antallet af aborter ned i den gruppe af 15-19-årige, hvor to ud af tre vælger at få en abort, men også i hele gruppen op til 34 år er abortraten for høj.
Derfor kan vi ikke være uenige i, at der skal information til om, at de forskellige præventionsmetoder skal opprioriteres, for abort er ikke ukompliceret.
Det er en stor beslutning, og det giver både psykiske men og fysiske følger.
Dansk Folkeparti vil gerne påpege, at der bestemt heller ikke er logik i, at mange mennesker gerne vil adoptere, samtidig med at der finder så mange aborter sted.
Derfor skal det være en god og kvalificeret rådgivning, således at når man træffer den store beslutning om en abort, sker det ud fra en ordentlig information om konsekvenserne, og endelig skal man også oplyses om, at man har mulighed for at bortadoptere sit barn i stedet for at få en abort.
Når vi snakker om nye initiativer, vil vi gerne give udtryk for, at der vil blive gjort en ekstra indsats både moralsk og som en økonomisk støtte til eksempelvis enlige
eller studerende, således at de fravælger abort.
Når man erfarer i medierne i dag, at ordningen med støttesamtaler til kvinder, der er blevet uønsket gravide, ikke fungerer, ja, så er der også yderligere ting, der skal strammes op. Jeg vil også her nævne folkeskolen.
Det er så vigtigt, at vi informerer de unge.
De bør ikke bruge abort som prævention.
Vi er enige i mange ting her.
Jeg synes også, man godt kan være enig i det, som hr. Jann Sjursen påpeger om, at der er vigtige ting forude.
Jeg synes, at man bør fokusere på de her områder, ud over at abortstatistikkerne selvfølgelig fremover også skal gås efter i sømmene.
Det er som sagt ikke perspektivrigt at vide, at der stadig væk finder godt 14.000 aborter sted pr. år.
Det er for mange.
Vi har også givet udtryk for, at vi støtter den vedtagelse, som er fremsat her i dag, og med de ord ønsker vi i Dansk Folkeparti endnu en gang at gøre opmærksom på, at der er nogle ting, der bør strammes op.